Pakhuis vol gesteelde motoronderdele gevind  (Foto ter illustrasie: Pixabay) Verskeie wetstoepassingsowerhede het Dinsdag op ’n pakhuis propvol gesteelde motoronderdele in Booysens in Johannesburg toegeslaan. Daar is ook beslag gelê op miljoene rande se goedere wat glo uit gekaapte vragmotors gesteel is. Twee verdagtes, onderskeidelik 28 en 23 jaar oud, is op die toneel in hegtenis geneem. Onder die gesteelde goedere was ook tien enjins van hoëwerkverrigting-voertuie wat na bewering in Gauteng gekaap is. Die 28-jarige verdagte is glo die eienaar van die pakhuis en word van die besit van gesteelde goedere sowel as die besit van motoronderdele van vermoedelik gekaapte voertuie aangekla. ŉ Klag van omkopery staar die 23-jarige verdagte in die gesig aangesien hy die polisie op die toneel probeer omkoop het. Die gesamentlike operasie is deur die Valke, die polisie se misdaadintelligensie-eenheid, lede van die Gauteng-snelwegpatrollie, die metropolisie in Johannesburg se K9-eenheid en ŉ spesiale taakspan van die Ekurhuleni-metropolisie uitgevoer. Dit is nie duidelik wanneer die verdagtes in die hof sal verskyn nie.